Vil korte ned på sommerstengt Vågen: – Det er en fordel for mange at veien er åpen
For to år siden vedtok politikerne at Vågen skulle holde stengt fra begynnelsen av mai til midten av september. Nå varsler det nye flertallet endringer. – Med denne løsningen sikrer vi et levende sentrum med mye som skjer, når været er fint og det er mye aktivitet. Vi er enige om at det ikke er nødvendig å stenge veien langt ut i september, sier Julie Vold (H).  Hun er nestleder i utvalg for utbygging i Stavanger kommune, som onsdag skal diskutere sommerstenging av Vågen.  Der vil de foreslå at sommerstenging av Vågen heretter varer fra 17. mai til skolestart i august. Stengingen kan forlenges de årene ONS arrangeres. Sommerstengt Vågen ble først vedtatt for fire år i 2016. Den gang var Vågen kun stengt i skoleferien, altså fra slutten av juni til midten av august. Siden har sommerstengingen vært omdiskutert: Deler av næringslivet heier på tiltaket, mens noen virksomheter hevder å streve i stengeperioden. En undersøkelse fra 2022 viser at de folk flest er positive. Fra og med sommeren 2022 ble stengeperioden utvidet av Ap, FNB og MDG, og har holdt bilistene unna kaien helt fra første helg i mai, til midten av september. Med seg på forslaget om å redusere stengeperioden med 40 dager, har Vold også de andre flertallspartiene, Frp, Venstre og Pensjonistpartiet. – Om sommerstenging av Vågen, finnes det like mange meninger som det finnes folk, sier Leif Arne Moi Nilsen (Frp), som er leder av utvalget. Korter ned med rundt 40 dager I 2021 varte sommerstengingen i 44 dager. De siste to årene har Vågen vært stengt for biltrafikk i rundt 130 dager. Hvis det nye flertallet får viljen sin, vil Vågen være stengt i overkant av 90 dager i 2024, og i årene fremover. Det vil si at vi fremover vil få omtrent 40 dager kortere stengeperiode. Sentrumsforeningen i Stavanger har flere ganger bedt politikerne korte ned stengeperioden. – Vi mener det er helt riktig at vi lager sommervågen, og at vi samarbeider om å fylle arealet med aktivitet. Det gjør vi allerede i dag og det kan utvikles videre. Men å gå fra tidligere å bruke skoleferien, til å stenge så lenge som fra starten av mai til midt i september, gir helt andre konsekvenser for resten av byen. Det sier Kristin Gustavsen i Stavanger Sentrum AS. Sentrumsforeningen har meldt til Stavanger kommune at de ønsker at stengningsperioden på Skagenkaien skal gå tilbake slik den var før vedtaket i 2021. – Våre medlemmer er delte i tilbakemeldingene, fra de som mener det aldri bør være stengt til de som mener det skulle vært stengt for biltrafikk permanent, men hovedandelen ønsker skoleferien. Har ikke detaljerte omsetningstall Gustavsen peker på at mange står i kø inn og ut av byen. Videre påpeker hun at byen ikke gir nok aktiviteter i gjengjeld, i en så lang periode. – Medlemsvirksomhetene som er mest negative til lang sommerstenging, er først og fremst de som trenger å komme ut med catering og andre varer i perioden. Andre virksomheter opplever at kundene syns det er frustrerende å stå så mye i bilkø, sier hun. – Beviser omsetningstallene fra medlemsbedriftene deres at stengingen påvirker dem negativt? – Det varierer fra virksomhet til virksomhet, og det er for mange variabler til å lage en helt entydig oversikt. Dag Mossige (Ap): – Bakstreversk – Dette er bakstreversk. Vedtaket vårt har gjort sentrum mer attraktivt for syklende og gående. Jeg vil kalle det en sommeråpning heller enn stenging – fordi det nettopp åpner opp sentrum for aktivitet og folkeliv, sier Dag Mossige (Ap).  Han var en av forkjemperne for å holde Vågen sommerstengt i 130 dager – fra begynnelsen av mai til midten av september. Også han påpeker at det er ulike interesser – både blant folk flest og hos virksomhetene i sentrum. – Man må veie dem opp mot hverandre. Det som kunne bli mer krevende for noen, var en positiv greie for flertallet, sier han. – Det er beklagelig at de vil innskrenke det. – Hva var grunnen til at dere stengte veien så lenge? – Det var for å åpne sentrum og få sirkulering av folk, gjøre byen mer attraktiv og øke handelen. Det er dessuten gode parkeringsmuligheter selv om du ikke kan kjøre gjennom Vågen, svarer Mossige. – Sentrumsforeningen peker på at de som leverer catering og andre varer blir mener de er negativt påvirket av tiltaket?  – Vi er en storby som ønsker oss et yrende sentrum, og kan ikke la interessene til cateringvirksomheter påvirke alt. Det kan ikke stoppe oss fra å åpne byen for befolkningen. Undersøkelse: Folket er positive I 2022 ble 800 tilfeldig utvalgte mennesker i Stavanger sentrum spurt om hva de syns om å stenge Vågen for biltrafikk om sommeren: – Det er i utgangspunktet positivt at folk liker at Vågen er stengt om sommeren, men vi ser at spørsmålet ikke ble stilt riktig. Det var ikke presisert på tidsrammen. Nå har vi ute en ny undersøkelse som er presis på hvilken periode det gjelder. Jeg er spent på resultatet, sier Gustavsen. Resultatet fra undersøkelsen kommer i midten av mars. Orienterer politikerne denne uka I en orienteringssak som skal legges frem for utvalg for utbygging onsdag, konkluderer direktør Leidulf Skjørestad med at det er delte erfaringer og ulike konsekvenser for ulike aktører. Dette er blant erfaringene som listes opp i orienteringen: – Fordel for mange at Vågen er åpen – Etter skolestart er det færre arrangementer og folk har det mer travelt når skole og jobb er i gang. Vi oppfatter at det er mindre behov for stenging av Vågen da, og det er klart det er en fordel for mange at Vågen er åpen, sier Vold. Vold tror at reduksjonen på 40 dager er såpass liten at det ikke vil komme reaksjoner fra folk:  – Jeg tror det blir positivt mottatt. Dette gir et godt og balansert kompromiss, og tar hensyn til både næringslivet og innbyggernes ønsker, sier hun. Moi Nilsen sier at de har vært opptatt av å både ta hensyn til publikum og næringsliv.  – Det er ikke næringslivet alene som skal bestemme. Men jeg håper at folk ser at dette er et kompromiss som vi kan leve med. Alle har fått sine synspunkter hørt, sier han. Mette Vabø (V) mener justeringen ikke utgjør stor forskjell for folk: – Jeg tror folk flest vil oppleve det som ganske likt, og vi holder fortsatt stengt hele juni og juli. – Dette er likevel en mindre reduksjon enn Stavanger Sentrum AS ønsker seg? – Grunnen til at vi ikke vil gå tilbake til å holde åpent frem til skoleferien, er at vi ser at aktører som vil bidra til arrangementer vil trenge tiden i juni til forberedelser for sommeraktivitetene, sier Vabø.
Flertallspartiene i Stavanger kommune foreslår å forkorte sommerstengingen av Vågen til perioden fra 17. mai til skolestart i august, en reduksjon på rundt 40 dager fra tidligere.  En undersøkelse fra 2022 viser at flertallet av folk er positive til sommerstengingen. En ny undersøkelse som presiserer tidsrammen, forventes ferdig i midten av mars. Sentrumsforeningen har på vegne av medlemsbedrifter ønsket at tiltaket skal gå tilbake til slik det var før 2021, da veien kun var stengt i skoleferien. 